Ikke siden 8. marts 2018 har vi haft et mere udbredt snedække. Dengang var 99 procent af Danmark dækket af sne. Tirsdag morgen er der registreret et snedække ved mindst 92 procent af DMI's stationer. Et landsdækkende snedække kræver, at landet har over 90 procent sne. De højeste officielle snedybdemeldinger er 12 centimeter ved Hessebølle mellem Vejle og Horsens samt Nørreløkke på Nordals. Lokalt har der dog været meldinger om op til 15 centimeter ved Haslev på Sydsjælland. Vintervejret har haft et godt tag i Danmark de sidste par uger med snebyger og lokalt med snestorm. Med landsdækkende isdøgn har der været rig mulighed for, at sneen har kunnet blive liggende i det danske landskab. Med snevejret i går blev det blot mere udbredt. Det er med at nyde de sneklædte omgivelser, da varmen efterhånden banker på. Inden da vil man især i Nordjylland få nye forsyninger med omkring 20 centimer sne tirsdag og onsdag.

Referat:
Efter flere dage med sne og frost er store dele af landet dækket af et hvidt snetæppe.